**Депутат Педиатрия орталығында болды**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

​**Бүгін,** **4 шілде күні Парламент Мәжілісінің депутаты Константин Авершин Алматыдағы іссапары аясында Педиатрия және балалар хирургиясы ғылыми орталығында болды.**

Константин Викторович Педиатрия орталығының №2 реанимация бөлімінде, операциялық блок, онкореанимация, сәулелі диагностика (ангиография, КТ, МРТ), клиникалық-диагностикалық зертхана бөлімдерін аралап көріп, клиниканың тыныс-тіршілігімен, сондай-ақ материалдық-техникалық мүмкіндіктерімен танысты.

Сонымен қатар, Мәжіліс депутаты Педиатрия орталығы ұжымымен кездесті. Кездесуде балаларға медициналық көмек көрсетудегі түрлі мәселелер, Педиатрия орталығы пен жалпы еліміздегі педиатрия қызметін дамыту перспективалары талқыланды. Халық қалаулысы Педиатрия орталығы басшылығы және дәрігерлерімен кездесу барысында балаларға медициналық көмек көрсетуде кездесетін негізгі мәселелермен жіті танысып, ақ халаттылардың ұсыныстары мен тілектерін тыңдады.

«Өзім алматылық болғандықтан, мен үшін Алматыдағы дәрігерлердің жұмысы, денсаулық сақтау ұйымдары қызметтерінің дамуы әрқашан менің басты назарымда. Медициналық құрал-жабдықтар алу, заман талабына сай дамыту, ғимараттарды жөндеу мен жаңарту сынды мәселелер бүгінде көптеген мекемелердің басты мәселелері. Өз тарапымнан бұл проблемаларды талай рет көтеріп келемін және шешілуіне атсалысудамын. Орталықтың тыныс-тіршілігімен және жоспарымен таныстым. Мәселелер шешілсе, бұл балалардың денсаулығын жақсартуға, қызмет көрсету сапасын арттыруға ықпал етері сөзсіз», деді кездесуде Парламент Мәжілісінің депутаты К.Авершин.

Кездесуге сонымен қатар «Дәрігер» қоғамдық бірлестігінің жетекшісі Әйгерім Сейітова қатысты. Ақхалаттылардың құқығын қорғаумен айналысатын ұйым барша дәрігерлерді бірлестік мүшесі болуға және туындаған мәселелерді ашық айтуға шақырды.

Кездесу соңында қонақтар жыл сайын еліміздің әр түкпір-түкпірінен 6 мыңнан астам бала ем алатын республикалық орталықта қызмет жасайтын барша дәрігерлерге алғыстарын білдіріп, бала денсаулығын жақсарту жолында атқарып жатқан істеріне табыс тіледі.

**​#Кездесу**

**#депутат**

**#Педиатрияорталығы**

**#балаларсаулығы**